# 咏鹅

## 唐·骆宾王

鹅，鹅，鹅，
曲项向天歌。
白毛浮绿水，
红掌拨清波。

# 江南

## 汉乐府

江南可采莲，莲叶何田田。
鱼戏莲叶间。
鱼戏莲叶东，鱼戏莲叶西，
鱼戏莲叶南，鱼戏莲叶北。

# 画

## 唐·王维

远看山有色，
近听水无声。
春去花还在，
人来鸟不惊。

# 悯农（其二）

## 唐·李绅

锄禾日当午，
汗滴禾下土。
谁知盘中餐，
粒粒皆辛苦。

# 古朗月行（节选）

## 唐·李白

小时不识月，
呼作白玉盘。
又疑瑶台镜，
飞在青云端。

# 风

## 唐·李峤

解落三秋叶，
能开二月花。
过江千尺浪，
入竹万竿斜(xié)。

# 春晓

## 唐·孟浩然

春眠不觉晓，
处处闻啼鸟。
夜来风雨声，
花落知多少。

# 赠汪伦

## 唐·李白

李白乘舟将欲行，
忽闻岸上踏歌声。
桃花潭水深千尺，
不及汪伦送我情。

# 静夜思

## 唐·李白

床前明月光，
疑是地上霜。
举头望明月，
低头思故乡。

# 寻隐者不遇

## 唐·贾岛

松下问童子，
言师采药去。
只在此山中，
云深不知处。

# 池上

## 唐·白居易

小娃撑小艇，
偷采白莲回。
不解藏踪迹，
浮萍一道开。

# 小池

## 宋·杨万里

泉眼无声惜细流，
树荫照水爱晴柔。
小荷才露尖尖角，
早有蜻蜓立上头。

# 画鸡

## 明·唐寅

头上红冠不用裁，
满身雪白走将来。
平生不敢轻言语，
一叫千门万户开。

# 梅花

## 宋·王安石

墙角数枝梅，
凌寒独自开。
遥知不是雪，
为有暗香来。

# 小儿垂钓

## 唐·胡令能

蓬头稚子学垂纶，
侧坐莓苔草映身。
路人借问遥招手，
怕得鱼惊不应人。

# 登鹳雀楼

## 唐·王之涣

白日依山尽，
黄河入海流。
欲穷千里目，
更上一层楼。

# 望庐山瀑布

## 唐·李白

日照香炉生紫烟，
遥看瀑布挂前川。
飞流直下三千尺，
疑是银河落九天。

# 江雪

## 唐·柳宗元

千山鸟飞绝，
万径人踪灭。
孤舟蓑笠翁，
独钓寒江雪。

# 夜宿山寺

## 唐·李白

危楼高百尺，
手可摘星辰。
不敢高声语，
恐惊天上人。

# 敕勒歌

## 北朝民歌

敕勒川，阴山下。
天似穹庐，笼盖四野(yě)。
天苍苍，野茫茫，
风吹草低见牛羊。

# 村居

## 清.高鼎

草长莺飞二月天，
拂堤杨柳醉春烟。
儿童散学归来早，
忙趁东风放纸鸢。

# 咏柳

## 唐·贺知章

碧玉妆成一树高，
万条垂下绿丝绦。
不知细叶谁裁出，
二月春风似剪刀。

# 赋得古原草送别

## 唐·白居易

离离原上草，
一岁一枯荣。
野火烧不尽，
春风吹又生。

# 晓出净慈寺送林子方

## 宋·杨万里

毕竟西湖六月中，
风光不与四时同。
接天莲叶无穷碧，
映日荷花别样红。

# 绝句

## 唐·杜甫

两个黄鹂鸣翠柳，
一行白鹭上青天。
窗含西岭千秋雪，
门泊东吴万里船。

# 悯农（其一）

## 唐·李绅

春种一粒粟，
秋收万颗子。
四海无闲田，
农夫犹饿死。

# 舟夜书所见

## 清·查慎行

月黑见渔灯，
孤光一点萤。
微微风簇浪，
散作满河星。

# 所见

## 清·袁枚

牧童骑黄牛，
歌声振林樾(yuè)。
意欲捕鸣蝉，
忽然闭口立。

# 山行

## 唐·杜牧

远上寒山石径斜，
白云生处有人家。
停车坐爱枫林晚，
霜叶红于二月花。

# 赠刘景文

## 宋·苏轼

荷尽已无擎雨盖，
菊残犹有傲霜枝。
一年好景君须记，
最是橙黄橘绿时。

# 夜书所见

## 宋·叶绍翁

萧萧梧叶送寒声，
江上秋风动客情。
知有儿童挑促织，
夜深篱落一灯明。

# 望天门山

## 唐·李白

天门中断楚江开，
碧水东流至此回。
两岸青山相对出，
孤帆一片日边来。

# 饮湖上初晴后雨

## 宋·苏轼

水光潋滟晴方好，
山色空蒙雨亦奇。
欲把西湖比西子，
淡妆浓抹总相宜。

# 望洞庭

## 唐·刘禹锡

湖光秋月两相和，
潭面无风镜未磨。
遥望洞庭山水翠，
白银盘里一青螺

# 早发白帝城

## 唐·李白

朝辞白帝彩云间，
千里江陵一日还。
两岸猿声啼不住，
轻舟已过万重山。

# 采莲曲

## 唐·王昌龄

荷叶罗裙一色裁，
芙蓉向脸两边开。
乱入池中看不见，
闻歌始觉有人来。

# 绝句

## 唐·杜甫

迟日江山丽，
春风花草香。
泥融飞燕子，
沙暖睡鸳鸯。

# 惠崇春江晚景

## 宋·苏轼

竹外桃花三两枝，
春江水暖鸭先知。
蒌蒿满地芦芽短，
正是河豚欲上时。

# 三衢(qú)道中

## 宋·曾几

梅子黄时日日晴，
小溪泛尽却山行。
绿阴不减来时路，
添得黄鹂四五声。

# 忆江南

## 唐·白居易

江南好，风景旧曾谙。
日出江花红胜火，
春来江水绿如蓝，
能不忆江南？

# 元日

## 宋·王安石

爆竹声中一岁除，
春风送暖入屠苏。
千门万户曈曈日，
总把新桃换旧符。

# 清明

## 唐·杜牧

清明时节雨纷纷，
路上行人欲断魂。
借问酒家何处有？
牧童遥指杏花村。

# 九月九日忆山东兄弟

## 唐·王维

独在异乡为异客，
每逢佳节倍思亲。
遥知兄弟登高处，
遍插茱萸少一人。

# 滁州西涧

## 唐·韦应物

独怜幽草涧边生，
上有黄鹂深树鸣。
春潮带雨晚来急，
野渡无人舟自横。

# 大林寺桃花

## 唐·白居易

人间四月芳菲尽，
山寺桃花始盛开。
长恨春归无觅处，
不知转入此中来。

# 浪淘沙

## 唐·刘禹锡

八月涛声吼地来，
头高数丈触山回。
须臾却入海门去，
卷起沙堆似雪堆。

# 鹿柴

## 唐·王维

空山不见人，
但闻人语响。
返景入深林，
复照青苔上。

# 暮江吟

## 唐·白居易

一道残阳铺水中，
半江瑟瑟半江红。
可怜九月初三夜，
露似真珠月似弓。

# 题西林壁

## 宋·苏轼

横看成岭侧成峰，
远近高低各不同。
不识庐山真面目，
只缘身在此山中。

# 雪梅

## 宋·卢钺

梅雪争春未肯降，
骚人阁笔费评章。
梅须逊雪三分白，
雪却输梅一段香。

# 嫦娥

## 唐·李商隐

云母屏风烛影深，
长河渐落晓星沉。
嫦娥应悔偷灵药，
碧海青天夜夜心。

# 出塞

## 唐·王昌龄

秦时明月汉时关，
万里长征人未还。
但使龙城飞将在，
不教胡马度阴山。

# 凉州词

## 唐·王翰

葡萄美酒夜光杯，
欲饮琵琶马上催。
醉卧沙场君莫笑，
古来征战几人回？

# 夏日绝句

## 宋·李清照

生当作人杰，
死亦为鬼雄。
至今思项羽，
不肯过江东。

# 别董大

## 唐·高适

千里黄云白日曛，
北风吹雁雪纷纷。
莫愁前路无知已，
天下谁人不识君？

# 宿新市徐公店

## 宋·杨万里

篱落疏疏一径深，
树头新绿未成阴。
儿童急走追黄蝶，
飞入菜花无处寻。

# 四时田园杂兴（其二）

## 宋·范成大

梅子金黄杏子肥，
麦花雪白菜花稀。
日长篱落无人过，
惟有蜻蜓蛱蝶飞。

# 蜂

## 唐·罗隐

不论平地与山尖，
无限风光尽被占。
采得百花成蜜后，
为谁辛苦为谁甜？

# 独坐敬亭山

## 唐·李白

众鸟高飞尽，
孤云独去闲。
相看两不厌，
只有敬亭山。

# 芙蓉楼送辛渐

## 唐·王昌龄

寒雨连江夜入吴，
平明送客楚山孤。
洛阳亲友如相问，
一片冰心在玉壶。

# 塞下曲

## 唐·卢纶

月黑雁飞高，
单于夜遁(dùn)逃。
欲将轻骑逐，
大雪满弓刀。

# 墨梅

## 元·王冕

我家洗砚池边树，
朵朵花开淡墨痕。
不要人夸好颜色，
只留清气满乾坤。

# 蝉

## 唐·虞世南

垂绥饮清露，
流响出疏桐。
居高声自远，
非是藉秋风。

# 乞巧

## 唐·林杰

七夕今宵看碧霄，
牵牛织女渡河桥。
家家乞巧望秋月，
穿尽红丝几万条。

# 示儿

## 宋·陆游

死去元知万事空，
但悲不见九州同。
王师北定中原日，
家祭无忘告乃翁。

# 题临安邸

## 宋·林升

山外青山楼外楼，
西湖歌舞几时休？
暖风熏得游人醉，
直把杭州作汴州。

# 己亥杂诗

## 清·龚自珍

九州生气恃(shì)风雷，
万马齐喑(yīn)究可哀。
我劝天公重抖擞，
不拘一格降人才。

# 山居秋暝

## 唐·王维

空山新雨后，天气晚来秋。
明月松间照，清泉石上流。
竹喧归浣女，莲动下渔舟。
随意春芳歇，王孙自可留。

# 枫桥夜泊

## 唐·张继

月落乌啼霜满天，
江枫渔火对愁眠。
姑苏城外寒山寺，
夜半钟声到客船。

# 渔歌子

## 唐·张志和

西塞山前白鹭飞，
桃花流水鳜鱼肥。
青箬笠，绿蓑衣，
斜风细雨不须归。

# 观书有感 其一

## 宋·朱熹

半亩方塘一鉴开，
天光云影共徘徊。
问渠那得清如许？
为有源头活水来。

# 观书有感 其二

## 宋·朱熹

昨夜江边春水生，
艨艟巨舰一毛轻。
向来枉费推移力，
此日中流自在行。

# 四时田园杂兴（其一）

## 宋·范成大

昼出耘田夜绩麻，
村庄儿女各当家。
童孙未解供耕织，
也傍桑阴学种瓜。

# 稚子弄冰

## 宋·杨万里

稚子金盆脱晓冰，
彩丝穿取当银钲（zhēnɡ）。
敲成玉磬(qìng)穿林响，
忽作玻璃碎地声。

# 村晚

## 宋·雷震

草满池塘水满陂（bēi），
山衔落日浸寒漪（yī）。
牧童归去横牛背，
短笛无腔信口吹。

# 鸟鸣涧

## 唐·王维

人闲桂花落，
夜静春山空。
月出惊山鸟，
时鸣春涧中。

# 凉州词

## 唐·王之涣

黄河远上白云间，
一片孤城万仞山。
羌笛何须怨杨柳，
春风不度玉门关。

# 送元二使安西

## 唐·王维

渭城朝雨浥(yì)轻尘，
客舍青青柳色新。
劝君更尽一杯酒，
西出阳关无故人。

# 秋夜将晓出篱门迎凉有感

## 宋·陆游

三万里河东入海，
五千仞岳上摩天。
遗民泪尽胡尘里，
南望王师又一年。

# 黄鹳楼送孟浩然之广陵

## 唐·李白

故人西辞黄鹤楼，
烟花三月下扬州。
孤帆远影碧空尽，
唯见长江天际流。

# 寒菊

## 宋·郑思肖

花开不并百花丛，
独立疏篱趣未穷。
宁可枝头抱香死，
何曾吹落北风中。

# 乡村四月

## 宋·翁卷

绿遍山原白满川，
子规声里雨如烟。
乡村四月闲人少，
才了蚕桑又插田

# 宿建德江

## 唐·孟浩然

移舟泊烟渚，
日暮客愁新。
野旷天低树，
江清月近人。

# 六月二十七日望湖楼醉书

## 宋·苏轼

黑云翻墨未遮山，
白雨跳珠乱入船。
卷地风来忽吹散，
望湖楼下水如天。

# 过故人庄

## 唐·孟浩然

故人具鸡黍，邀我至田家。
绿树村边合，青山郭外斜。
开轩面场圃，把酒话桑麻。
待到重阳日，还来就菊花。

# 春日

## 宋·朱熹

胜日寻芳泗水滨，
无边光景一时新。
等闲识得东风面，
万紫千红总是春。

# 回乡偶书

## 唐·贺知章

少小离家老大回，
乡音无改鬓毛衰。
儿童相见不相识，
笑问客从何处来。

# 浪淘沙

## 唐·刘禹锡

九曲黄河万里沙，
浪淘风簸自天涯。
如今直上银河去，
同到牵牛织女家。

# 江南春

## 唐·杜牧

千里莺啼绿映红，
水村山郭酒旗风。
南朝四百八十寺，
多少楼台烟雨中。

# 书湖阴先生壁

## 宋·王安石

茅檐长扫净无苔，
花木成畦手自栽。
一水护田将绿绕，
两山排闼送青来。

# 寒食

## 唐·韩翃(hónɡ)

春城无处不飞花，
寒食东风御柳斜。
日暮汉宫传蜡烛，
轻烟散入五侯家。

# 十五夜望月

## 唐·王建

中庭地白树栖鸦，
冷露无声湿桂花。
今夜月明人尽望，
不知秋思落谁家？

# 游子吟

## 唐·孟郊

慈母手中线，游子身上衣。
临行密密缝，意恐迟迟归。
谁言寸草心，报得三春晖。

# 马诗

## 唐·李贺

大漠沙如雪，
燕山月似钩。
何当金络脑，
快走踏清秋。

# 石灰吟

## 明·于谦

千锤万凿出深山，
烈火焚烧若等闲。
粉骨碎身浑不怕，
要留清白在人间。

# 竹石

## 清·郑燮（xiè）

咬定青山不放松，
立根原在破岩中。
千磨万击还坚劲（jìnɡ），
任尔东西南北风。

# 采薇

## 诗经·小雅

昔我往矣，杨柳依依。
今我来思，雨雪霏霏。
行道迟迟，载渴载饥。
我心伤悲，莫知我哀

# 春夜喜雨

## 唐·杜甫

好雨知时节，当春乃发生。
随风潜入夜，润物细无声。
野径云俱黑，江船火独明。
晓看红湿处，花重锦官城。

# 《江畔独步寻花》其五

## 唐·杜甫

黄师塔前江水东，
春光懒困倚微风。
桃花一簇开无主，
可爱深红爱浅红？

# 早春呈水部张十八员外

## 唐·韩愈

天街小雨润如酥，
草色遥看近却无。
最是一年春好处，
绝胜烟柳满皇都。

# 江上渔者

## 宋·范仲淹

江上往来人，
但爱鲈鱼美。
君看一叶舟，
出没风波里。

# 泊船瓜洲

## 宋·王安石

京口瓜洲一水间，
钟山只隔数重山。
春风又绿江南岸，
明月何时照我还。

# 游园不值

## 宋·叶绍翁

应怜屐齿印苍苔，
小扣柴扉久不开。
春色满园关不住，
一枝红杏出墙来。

# 卜算子·送鲍浩然之浙东

## 宋·王观

水是眼波横，山是眉峰聚。
欲问行人去那边？眉眼盈盈处。
才始送春归，又送君归去。
若到江南赶上春，千万和春住。

# 浣溪沙

## 宋·苏轼

游蕲水清泉寺，寺临兰溪，溪水西流。 山下兰芽短浸溪，松间沙路净无泥，潇潇暮雨子规啼。 谁道人生无再少？门前流水尚能西！休将白发唱黄鸡。

# 清平乐·春归何处

## 宋·黄庭坚

春归何处？寂寞无行路。若有人知春去处，唤取归来同住。 春无踪迹 谁知？除非问取黄鹂。百啭无人能解，因风飞过蔷薇

# 学弈

## 孟子·告子上

弈秋，通国之善弈者也。使弈秋诲二人弈，其一人专心致志，惟弈秋之为 听；一人虽听之，一心以为有鸿鹄将至，思援弓缴（zhuó）而射之。虽与 之俱学，弗若之矣。为是其智弗若与？曰：非然也。

# 迢迢牵牛星

## 古诗十九首

迢迢牵牛星，皎皎(jiǎo)河汉女。 纤纤擢（zhuó）素手，札札(zhá)弄机杼(zhù)。 终日不成章，泣涕零如雨。 河汉清且浅，相去复几许。 盈盈一水间，脉脉(mò)不得语。

# 书戴嵩画牛

## 宋·苏轼

蜀中有杜处士，好书画，所宝以百数。有戴嵩《牛》一轴，尤所爱， 锦囊玉轴，常以自随。一日曝书画，有一牧童见之，拊(fǔ)掌大笑， 曰：“此画斗牛也。牛斗，力在角，尾搐(chù)入两股间，今乃掉尾而斗， 谬矣。”处士笑而然之。古语有云：“耕当问奴，织当问婢。”不可改也。

# 两小儿辩日

## 列子·汤问

孔子东游，见两小儿辩斗，问其故。 一儿曰：“我以日始出时去人近，而日中时远也。” 一儿以日初出远，而日中时近也。 一儿曰：“日初出大如车盖，及日中则如盘盂（yú），此不为远者小 而近者大乎？” 一儿曰：“日初出沧(cāng)沧凉凉，及其日中如探汤，此不为近者热 而远者凉乎？” 孔子不能决也。 两小儿笑曰：“孰(shú)为汝(rǔ)多知乎？”

# 伯牙鼓琴

## 吕氏春秋·本味

伯牙鼓琴，锺子期听之。方鼓琴而志在太山，锺子期曰：“善哉乎鼓琴，巍巍乎若太山。”少选之间而志在流水，锺子期又曰：“善哉乎鼓琴，汤汤(shānɡ)乎若流水。”锺子期死，伯牙破琴绝弦，终身不复鼓琴，以为世无足复为鼓琴者。

# 七律·长征

## 毛泽东

红军不怕远征难，
万水千山只等闲。
五岭逶迤腾细浪，
乌蒙磅礴走泥丸。
金沙水拍云崖暖，
大渡桥横铁索寒。
更喜岷山千里雪，
三军过后尽开颜。

# 长歌行

## 汉乐府

青青园中葵，朝露待日晞。
阳春布德泽，万物生光辉。
常恐秋节至，焜黄华叶衰。
百川东到海，何时复西归？
少壮不努力，老大徒伤悲。

# 自相矛盾

## 韩非子·难一

楚人有鬻（yù）盾与矛者，誉之曰：“吾盾之坚，物莫能陷也。”又誉其矛曰：“吾矛之利，于物无不陷也。”或曰：“以子之矛，陷子之盾，何如？”其人弗能应也。夫不可陷之盾与无不陷之矛，不可同世而立。

# 杨氏之子

## 世说新语·言语

梁国杨氏子九岁，甚聪惠。孔君平诣其父，父不在，乃呼儿出。为设果， 果有杨梅。孔指以示儿曰：“此是君家果。”儿应声答曰：“未闻孔雀是 夫子家禽。”

# 读书有三到

## 宋·朱熹

余尝谓：读书有三到，谓心到,眼到,口到。 心不在此，则眼不看仔细，心眼既不专一，却只漫浪诵读，决不能记，记亦不能久也。 三到之中，心到最急。心既到矣，眼口岂不到乎？

# 士人读书

## 清·曾国藩

盖士人读书，第一要有志，第二要有识，第三要有恒。有志则断不甘为下流； 有识则知学问无尽，不敢以一得自足，如河伯之观海，如井蛙之窥天，皆无识者也； 有恒者则断无不成之事。此三者缺一不可。

# 司马光

## 宋史·司马光传

群儿戏于庭，一儿登瓮，足跌没水中。众皆弃去，光持石击瓮破之。水迸，儿得活。

# 守株待兔

## 韩非子·五蠹 dù

宋人有耕者，田中有株。兔走触株，折颈而死。因释其耒而守株，冀复得兔。兔不可复得，而身为宋国笑。

# 精卫填海

## 山海经·北山经

炎帝之少女，名曰女娃。女娃游于东海，溺而不返，故为精卫，常衔西山 之木石，以堙于东海。

# 王戎不取道旁李

## 世说新语·雅量

王戎七岁，尝与诸小儿游。看道边李树多子折枝，诸儿竞走取之，唯戎不动。人问之，答曰：“树在道边而多子，此必苦李。”取之，信然。

# 铁杵成针

## 选自宋·祝穆《方舆胜览·眉州》

磨针溪，在象耳山下。世传李太白读书山中，未成，弃去。过是溪，逢老媪（ǎo）方磨铁杵。问之，曰：“欲作针。”太白感其意，还卒业。

# 清平乐·村居

## 宋·辛弃疾

茅檐低小，溪上青青草。醉里吴音相媚好，白发谁家翁媪(ǎo)？大儿锄豆溪东，中儿正织鸡笼；最喜小儿亡赖（wú lài），溪头卧剥莲蓬。

# 囊萤夜读

## 晋书·车胤传

胤恭勤不倦，博学多通。家贫不常得油，夏月则练囊盛数十萤火以照书，以夜继日焉。

# 长相思

## 清·纳兰性德

山一程，水一程，身向榆（yú）关那畔（pàn）行，夜深千帐灯。风一更，雪一更(gēng)，聒碎乡心梦不成，故园无此声。

# 敏而好学

## 论语

敏而好学，不耻下问。知之为知之，不知为不知，是知也。默而识之，学而不厌，诲人不倦。

# 西江月·夜行黄沙道中

## 宋·辛弃疾

明月别枝惊鹊，清风半夜鸣蝉。稻花香里说丰年，听取蛙声一片。七八个星天外，两三点雨山前。旧时茅店社林边，路转溪桥忽见。

# 算子·咏梅

## 毛泽东

风雨送春归，飞雪迎春到。
已是悬崖百丈冰，犹有花枝俏。
俏也不争春，只把春来报。
待到山花烂漫时，她在丛中笑。
1961年12月

# 少年中国说

## 梁启超

故今日之责任，不在他人，而全在我少年。少年智则国智，少年富则国富； 少年强则国强，少年独立则国独立，少年自由则国自由，少年进步则国进 步，少年胜于欧洲则国胜于欧洲，少年雄于地球则国雄于地球。 红日初升，其道大光。河出伏流，一泻汪洋。潜龙腾渊，鳞爪飞扬。乳虎 啸谷，百兽震惶。鹰隼试翼，风尘吸张。奇花初胎，矞矞皇皇。干将发硎， 有作其芒。天戴其苍，地履其黄。纵有千古，横有八荒。前途似海，来日 方长。
美哉，我少年中国，与天不老！壮哉，我中国少年，与国无疆！